সুনামগঞ্জের একটি স্থানীয় পত্রিকায় সরকারী মহিলা কলেজের হোস্টেল এর খাবারের মান নিয়ে হোস্টেল সুপারসহ ২ শিক্ষকের বিরুদ্ধে উদ্দেশ্যমূলক বানোয়াট সংবাদের অভিযোগ এনে শিক্ষার্থীরা কলেজ এর অভ্যন্তরে বিক্ষোভ মিছিল করেছে। সোমবার দুপুরে বিক্ষোভ মিছিল সহকারে শহর প্রদক্ষিণ করতে চাইলে পুলিশ ক্ষুব্ধ ছাত্রীদেরকে কলেজ গেইটে আটকে দেয়। ছাত্রীরা শিক্ষকদের বিরুদ্ধে প্রকাশিত সংবাদটি প্রত্যাহারের দাবী জানায়। মিথ্যা সংবাদের নিন্দা জানিয়ে তাৎক্ষণিকভাবে অনুষ্ঠিত প্রতিবাদ সভায় বক্তব্য রাখেন কলেজের ছাত্রীনিবাসে অবস্থানকারী ছাত্রী স্মৃতি রানী দাস, লিমা আক্তার, সুমি আক্তার, বন্যা আক্তার, তামান্না আক্তার, রিংকী তালুকদার, শারমিন সুলতানা, লাকী আক্তার, সুপ্তা রানী দাস, অপি রানী দাস, পাপিয়া সুলতানা বন্যা, মীম দে, শ্রীদেবী সরকার, সুমাইয়া আক্তার প্রমুখ। এ সময় কলেজের অধ্যাপক শাহাদৎ হোসেন, অধ্যাপক মোড়ল মাসুদুজ্জামান লিটন, অধ্যাপক শামীমুল হাসান ও রামানুজ আচার্য্য উপস্থিত ছিলেন। তারা ছাত্রীদের কর্মসুচির সাথে একাত্মতা ঘোষণা করে বলেন, সুনামগঞ্জ সরকারী কলেজে মাত্র ৭জন শিক্ষক আছেন। প্রায় ৩০ টি শিক্ষকের পদ দীর্ঘদিন যাবৎ শূন্য রয়েছে। কলেজের সমস্যা নিয়ে কেউই কোন সংবাদ প্রকাশ করেননি। বেনামী অভিযোগের ভিত্তিতে পরিবেশিত সংবাদটি দ্বারা উদ্দেশ্যমূলকভাবে কলেজের মানহানী ঘটানো হয়েছে বলে তারা মতামত ব্যক্ত করেন।